b"\n_START_ARTICLE_\nBen\xc3\xb3 de Meissen\n_START_SECTION_\nBiografia\n_START_PARAGRAPH_\nBen\xc3\xb3 havia nascut en una fam\xc3\xadlia noble de Sax\xc3\xb2nia cap al comen\xc3\xa7ament del segle XI. En 1028 es f\xc3\xa9u monjo i en 1040 fou ordenat sacerdot; el 1062 apareix citat com a capell\xc3\xa0 de Goslar i en 1066 fou nomenat bisbe de Meissen per l'emperador Enric IV del Sacre Imperi Romanogerm\xc3\xa0nic._NEWLINE_Durant la guerra entre els saxons i l'emperador, Ben\xc3\xb3 don\xc3\xa0 suport als seus compatriotes, tot i no prendre part activa en el conflicte. Aix\xc3\xad i tot, els soldats imperials enva\xc3\xafren Meissen i la saquejaren, empresonant el bisbe. Obtingu\xc3\xa9 la llibertat en 1078, fent jurament de fidelitat a Enric IV. Don\xc3\xa0 suport, per\xc3\xb2, al rebel Rodolf de Su\xc3\xa0bia i, en 1085, al papa Gregori VII (1073-1085) en la Querella de les investidures. Enric IV, llavors, el f\xc3\xa9u destituir a la Dieta de Mag\xc3\xbancia i el substitu\xc3\xad a la seu per F\xc3\xa8lix, el mateix 1085. Segons la llegenda, en marxar de Meissen, Ben\xc3\xb3 llen\xc3\xa7\xc3\xa0 les claus de la catedral al riu Elba; quan, anys despr\xc3\xa9s, va tornar, en anar a menjar un peix comprat al mercat, hi trob\xc3\xa0 les claus i les recuper\xc3\xa0._NEWLINE_A la mort del papa, Ben\xc3\xb3 an\xc3\xa0 a It\xc3\xa0lia i prest\xc3\xa0 obedi\xc3\xa8ncia a Guibert, proclamat antipapa Climent III amb el suport d'Enric IV, recuperant aix\xc3\xad el bisbat. En 1097, per\xc3\xb2, reconegu\xc3\xa9 el papa Urb\xc3\xa0 II com a leg\xc3\xadtim._NEWLINE_Probablement mor\xc3\xad cap al 1106 o 1107. Va treballar molt per a la seva di\xc3\xb2cesi, on va reformar la disciplina eclesi\xc3\xa0stica segons el model d'Hildebrand, i la f\xc3\xa9u pr\xc3\xb2spera materialment.\n_START_SECTION_\nVeneraci\xc3\xb3\n_START_PARAGRAPH_\nEl 1285, el seu cos fou col\xc2\xb7locat en una urna en l'altar de la catedral de Meissen, i comen\xc3\xa7aren a atribuir-se-li miracles. Els canonges de Meissen i Jordi, duc de Sax\xc3\xb2nia, comen\xc3\xa7aren una campanya per a la canonitzaci\xc3\xb3 de Ben\xc3\xb3 al final del segle XV: aix\xc3\xb2 donaria prestigi al cap\xc3\xadtol i, per al duc, serviria de model per a la seva desitjada reforma de l'Esgl\xc3\xa9sia. Fou canonitzat en 1523 per Adri\xc3\xa0 VI. La cerim\xc3\xb2nia d'exhumaci\xc3\xb3 de les rel\xc3\xadquies don\xc3\xa0 perqu\xc3\xa8 Mart\xc3\xad Luter escrigu\xc3\xa9s un pamflet contrari al culte als sants, que fou contestat per un altre de Hyeronimus Emser._NEWLINE_Quan el protestantisme s'impos\xc3\xa0 a Sax\xc3\xb2nia, la tomba de Ben\xc3\xb3 fou destru\xc3\xafda en 1539. El bisbe Joan VIII en salv\xc3\xa0 les rel\xc3\xadquies i les port\xc3\xa0 al seu castell de Stolp, d'on passaren a Wurzen i, finalment a la Frauenkirche, la catedral de Munic, on es troben avui dia, juntament amb altres rel\xc3\xadquies del sant, com el seu b\xc3\xa0cul i la capa pluvial._NEWLINE_Fou proclamat patr\xc3\xb3 de Munic i, m\xc3\xa9s tard, de la di\xc3\xb2cesi de Dresden-Meissen. \xc3\x89s patr\xc3\xb3 dels pescadors."